**Joona Kristian Voutilainen** (s. 17. marraskuuta 1996 Espoo) on suomalainen jääkiekkomaalivahti, joka pelaa Ruotsin toiseksi korkeimmalla sarjatasolla HockeyAllsvenskan-joukkue IF Björklövenissä.

Ura
---

### Seuraura

Voutilainen on Grankulla IFK:n kasvatti. Hän siirtyi C-juniori-ikäisenä Espoo Bluesiin kaudeksi 2011–2012, joka päättyi C-nuorten Suomenmestaruuteen. Kaudeksi 2012–2013 Voutilainen siirtyi Jokereiden B-nuoriin. Hänellä oli koko B-nuorten SM-sarjan paras torjuntaprosentti (93,5%) ja päästettyjen maalien keskiarvo (1.64). Voutilainen voitti kauden päätteeksi B-nuorten Suomenmestaruuden. Kaudella 2013–2014 hän toimi pääasiassa Jokereiden A-nuorten kakkosmaalivahtina Kevin Lankiselle, mutta suurimman osan peleistään Voutilainen pelasi kuitenkin seuran B-nuorissa torjuen Jokerit kolmanteen peräkkäiseen Suomenmestaruuteensa, Voutilaiselle itselleen toiseen.

Toukokuussa 2014 Voutilainen teki Jokereiden kanssa 2+1-vuotisen KHL-sopimuksen. Hän lähti seuran ensimmäiseen KHL-kauteen 2014–2015 lähinnä Jokereiden nelosmaalivahtina Henrik Karlssonin, Riku Heleniuksen ja Jani Kauton jälkeen. Voutilainen jatkoi pelejään A-nuorissa, joiden ykkösmaalivahdiksi hän nousi. Voutilaisella oli A-nuorten SM-liigan pudotuspelien paras päästettyjen maalien keskiarvo (2.31). Kaudella 2015–2016 Jokereiden KHL-joukkueen maalivahtiasetelma oli sama ja Voutilainen jatkoi A-nuorissa. Hän torjui Jokerit A-nuorten SM-liigan runkosarjan voittoon, mutta joukkueen kausi päättyi kuitenkin puolivälieriin. Voutilainen palkittiin kauden päätteeksi sarjan parhaana maalivahtina Jorma Valtonen -palkinnolla ja valittiin ensimmäiseen tähdistökentälliseen. Hän ei pukenut sopimuksensa aikana yhteenkään KHL-otteluun.

Voutilaisen Jokerit-sopimuksessa ollutta optiovuotta ei käytetty. Hän siirtyi kaudeksi 2016–2017 kaksivuotisella sopimuksella Pelicansin SM-liigajoukkueeseen. Voutilainen haki alkukaudella pelituntumaa myös Mestis-joukkue Heinolan Peliitoista. Hän teki liidebyyttinsä 20. lokakuuta 2016 vieraissa Hämeenlinnan Pallokerhoa vastaan, kun hänet vaihdettiin Janne Juvosen tilalle Pelicansin maaliin ajassa 35.38 HPK:n siirryttyä ottelussa 4–1-johtoon. Voutilainen päästi kaksi maalia ja torjui kolmannessa erässä kahdeksan kertaa. Pelicans hävisi ottelun lopulta lukemin 6–2. Aloittavana maalivahtina hän pelasi ensimmäisen liigaottelunsa 9. marraskuuta 2016 Hämeenlinnan Pallokerhoa vastaan. Voutilainen torjui Pelicansin 5–2-voittoon päättyneessä ottelussa 29 kertaa. Voutilainen pelasi joukkueessa Juvosen selkeänä kakkosmaalivahtina kahdeksan ottelua. Siirtorajan kynnyksellä helmikuussa 2017 Pelicans kuitenkin täydensi maalivahtiosastoaan Karri Rämöllä, joten Voutilainen jäi kolmosmaalivahdiksi ja siirtyi Peliittojen vahvuuteen. Hän pelasi siellä kaikkiaan 16 runkosarjaottelua torjuen kaksi nollapeliä. Voutilaisen kausi päättyi lopulta loukkaantumiseen runkosarjan lopulla.

Kauteen 2017–2018 Voutilainen lähti edellisen kauden tapaan Janne Juvosen aisaparina. Hän jäi Juvoselle selkeäksi kakkosmaalivahdiksi runkosarjassa ja pelasi 21 ottelua. Voutilainen pelasi myös kuusi Mestis-ottelua lainalla Peliitoissa. Hänet kuitenkin valittiin yllättäen Pelicansin aloittavaksi maalivahdiksi pudotuspelien ensimmäiselle kierrokselle. Voutilainen pelasi joukkueen kaikki kolme playoff-ottelua ja hän torjui Pelicansin toisessa ottelussa 3–0-voiton Saimaan Pallosta, joka kuitenkin eteni lopulta puolivälieriin otteluvoitoin 2–1.

Voutilainen siirtyi kaudeksi 2018–2019 kaksivuotisella sopimuksella JYPiin. Hän jäi joukkueen pääasialliseksi kakkosmaalivahdiksi Eetu Laurikaiselle ja pelasi 15 runkosarja- ja kaksi Mestarien liigan ottelua. Voutilaisen kauteen mahtui myös muutamien viikkojen mittainen poissaolo lokakuussa 2018 tulleen loukkaantumisen vuoksi. Hän haki kauden aikana pelituntumaa myös neljän ottelun verran lainalla Mestis-joukkue KeuPa HT:stä.

Voutilainen ei jatkanut JYPissä enää toista sopimuskauttaan, vaan hän siirtyi kaudeksi 2019–2020 kaksivuotisella sopimuksella Hämeenlinnan Pallokerhoon. Voutilainen nousi joukkueen selkeäksi ykkösmaalivahdiksi ja hän sai tililleen 46 runkosarjaottelua. Voutilaisen kauteen mahtuu myös parin viikon mittainen poissaolo loukkaantumisen vuoksi helmikuussa 2020. Kauteen 2020–2021 hän lähti HPK:n toisena maalivahtina aisaparinaan tulokas Daniel Lebedeff. Syyskaudella joukkueen maalivahtiosastoa täydensi NHL-lainamaalivahti Emil Larmi, mutta tammikuussa 2021 HPK hankki Eetu Laurikaisen. Voutilainen pelasi alkukaudella kaikkiaan seitsemässä ottelussa ilman voittoa ja varsin heikolla torjuntaprosentilla 83,2%. Hän jäi lopulta joukkueen kolmosmaalivahdiksi Laurikaiselle ja Lebedeffille. Helmikuussa HPK vuokrasi Voutilaisen loppukaudeksi KooKoohon, kun joukkueen toinen maalivahti Oskari Salminen joutui loukkaantumisen vuoksi viikoiksi sivuun. Hän pelasi siellä kuusi ottelua, mutta jäi loppukaudella lopulta KooKoon kolmosmaalivahdiksi, kun sekä Salminen että Victor Brattström olivat pelikunnossa.

Kaudeksi 2021–2022 Voutilainen siirtyi vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskan-joukkue IF Björklöveniin. Hän eteni joukkueen kanssa aina finaaleihin saakka, mutta mestaruuden voitti ja SHL:ään nousi kuitenkin HV71 seitsemännen ottelun jälkeen HV71 voitoin 4–3. Tammikuussa 2022 Voutilainen teki Björklövenin kanssa vuoden mittaisen jatkosopimuksen. Saman vuoden lokakuussa hänen sopimustaan jatkettiin kahdella vuodella kevääseen 2025 saakka.

### Maajoukkueura

Voutilainen pelasi alle 18-vuotiaiden MM-kilpailuissa vuonna 2014. Hän toimi lähes koko turnauksen ajan Suomen kakkosmaalivahtina Kaapo Kähköselle ja pelasi vain noin kaksi jälkimmäistä erää puolivälieräottelusta Ruotsia vastaan. Voutilainen pelasi myös alle 18-vuotiaiden Ivan Hlinkan muistoturnauksessa vuonna 2013, jolloin Voutilainen jakoi torjuntavastuun Kähkösen kanssa ja pelasi kaksi ottelua. Yhteensä hän on pelannut kolme nuorten ja neljä poikien maaottelua.

Muuta
-----

Voutilainen valmistui ylioppilaaksi Pohjois-Haagan yhteiskoulun lukiosta keväällä 2016.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |  |  |  |  |  |  |
| 2013–2014 | Jokerit | A-SM | 11 |  |  |  |  |  |  | 2.59 | 89,4 | – | – | – | – | – | – | – | – |
| 2014–2015 | Jokerit | A-SM | 27 |  |  |  |  | 74 |  | 2.71 | 90,1 | 6 |  |  |  | 14 |  | 2.31 | 91,0 |
| 2015–2016 | Jokerit | A-SM | 35 |  |  |  |  | 80 |  | 2.28 | 92,4 | 2 |  |  |  | 5 |  | 2.55 | 88,6 | Ykköstähdistö |
| 2016–2017 | Pelicans | A-SM | 1 | 0 | 1 | 0 | 60 | 4 | 0 | 4.04 | 85,4 | – | – | – | – | – | – | – | – |
|  | Pelicans | SM-liiga | 8 | 3 | 3 | 1 | 337 | 14 | 0 | 2.23 | 91,8 | – | – | – | – | – | – | – | – |
|  | Peliitat | Mestis | 16 | 6 | 4 | 5 | 904 | 37 | 3 | 2.46 | 92,6 | – | – | – | – | – | – | – | – |
| 2017–2018 | Pelicans | A-SM | 1 | 1 | 0 | 0 | 60 | 0 | 1 | 0.00 | 100 | – | – | – | – | – | – | – | – |
|  | Pelicans | SM-liiga | 21 | 8 | 6 | 4 | 1072 | 47 | 1 | 2.63 | 89,4 | 3 | 1 | 2 | 181 | 7 | 1 | 2.32 | 93,1 |
|  | Peliitat | Mestis | 6 | 3 | 3 | 0 | 358 | 21 | 1 | 3.50 | 90,1 | – | – | – | – | – | – | – | – |
| 2018–2019 | JYP | SM-liiga | 15 | 4 | 5 | 6 | 867 | 40 | 0 | 2.67 | 90,4 | – | – | – | – | – | – | – | – |
|  | KeuPa HT | Mestis | 4 | 0 | 4 | 0 | 236 | 11 | 0 | 2.75 | 89,4 | – | – | – | – | – | – | – | – |
| 2019–2020 | HPK | SM-liiga | 46 | 20 | 13 | 9 | 2578 | 104 | 0 | 2.42 | 90,4 | – | – | – | – | – | – | – | – |
| 2020–2021 | HPK | SM-liiga | 7 | 0 | 5 | 0 | 331 | 24 | 0 | 4.35 | 83,2 | – | – | – | – | – | – | – | – |
|  | KooKoo | SM-liiga | 6 | 1 | 2 | 2 | 318 | 13 | 0 | 2.45 | 88,9 | – | – | – | – | – | – | – | – |
| 2021–2022 | IF Björklöven | Allsvenskan | 32 | 22 | 9 | 0 | 1903 | 175 | 2 | 2.36 | 92,0 | 12 | 6 | 5 | 760 | 26 | 0 | 2.05 | 93,4 |

### Maajoukkuetilastot

| Vuosi | Turnaus | O | V | H | MIN | PM | NP | PMK | TP% |
| --- | --- | --- | --- | --- | --- | --- | --- | --- | --- |
| 2014 | U18 | 1 | 0 | 0 | 38 | 5 | 0 | 7.95 | 75,0 |

Lähteet
-------

* Joona Voutilainen The Internet Hockey Databasessa (englanniksi)
* Joona Voutilainen Eurohockey-sivustolla (englanniksi)
* Joona Voutilainen *Elite Prospects*. Everysport Media Group AB.  (englanniksi)

### Viitteet

1. ↑  Salonen, Aleksi: Ensimmäistä kauttaan miesten tasolla pelaava Voutilainen: "Hyvä vire ei ole tullut suurena yllätyksenä" *pelicans.fi*.  24.11.2016. Lahden Pelicans Oy. Viitattu 16.2.2017.
2. 1 2  Tilastot *liiga.fi*. Jääkiekon SM-liiga Oy. Viitattu 22.2.2021.
3. ↑  Urheilukoulussa huhtikuussa 2021 palveluksensa aloittavat talvilajien urheilijat on valittu *maavoimat.fi*.  24.11.2020. Puolustusvoimat. Viitattu 3.12.2020.
4. 1 2 3 4 5 6  Joona Voutilainen *Elite Prospects*. Everysport Media Group AB.  (englanniksi)
5. ↑  Maalivahti Karlsson sopimukseen *Jokerit.com*.  27.5.2014. Jokerit Hockey Club Oy.  Arkistoitu 30.4.2018. Viitattu 25.7.2016.
6. ↑  Pelicansille jatkosopimuksia ja nuori maalivahti Helsingistä *Jatkoaika.com*.  7.4.2016. Jatkoaika r.y. Viitattu 25.7.2016.
7. ↑  Otteluseuranta *liiga.fi*.  20.10.2016. Jääkiekon SM-liiga Oy. Viitattu 20.10.2016.
8. ↑  Otteluseuranta *liiga.fi*.  9.11.2016. Jääkiekon SM-liiga Oy. Viitattu 9.11.2016.
9. 1 2  Joona Voutilainen Eurohockey-sivustolla (englanniksi)
10. ↑  Hoikkala, Mikael: Pelicansilta yllätysvalinta maalinsuulle, tällä kokoonpanolla pudotuspelivoiton metsästykseen *ESS.fi*.  13.3.2018. Mediatalo ESA Oy. Viitattu 18.3.2018.
11. ↑  JYP kiinnitti nuoren Tšekin maajoukkuehyökkääjän − myös kaksi suomalaislupausta Jyväskylään *Jatkoaika.com*.  15.4.2018. Jatkoaika r.y. Viitattu 16.4.2018.
12. ↑  Maalivahti Joona Voutilainen loukkaantui. Pekka Tuokkola JYPin paitaan maajoukkuetaukoon asti. *jypliiga.fi*.  15.10.2018. JYP Jyväskylä Oy. Viitattu 28.3.2019.
13. ↑  Hallitseva mestari HPK julkaisi ensi kauden joukkueen rungon − mukana tehokanukki Kunyk ja konkaripakin jatkosopimus *Jatkoaika.com*.  10.5.2019. Jatkoaika r.y. Viitattu 14.5.2019.
14. ↑  Joona Voutilainen sivussa – Ossi Ikonen debytoi *hameensanomat.fi*.  14.2.2020. Hämeen Sanomat Oy. Viitattu 1.4.2020.
15. ↑  Joona Voutilainen täydentämään KooKoon maalivahtiosastoa *kookoo.fi*.  24.2.2021. KooKoo Hockey Oy.  Arkistoitu 25.2.2021. Viitattu 24.2.2021.
16. ↑  Seppä, Lassi: Joona Voutilainen tilkitsee ensi kaudella Björklövenin veräjää *Jatkoaika.com*.  12.7.2021. Jatkoaika r.y. Viitattu 13.7.2021.
17. ↑  Kassman, Mikael: Duo förlänger med Björklöven *bjorkloven.com*.  24.1.2022. Björklöven AB. Viitattu 24.1.2022. (ruotsiksi)
18. ↑  Saarela, Mikko: Viime Liiga-kauden floppivahdin siirto Ruotsiin onnistunut – ansaitsi jatkosopimuksen hurjalla voittotahdilla *suomikiekko.com*.  24.1.2022. Nordic Sport Media. Viitattu 25.1.2022.
19. ↑  Kassman, Mikael: Voutilainen förlänger *bjorkloven.com*.  19.10.2022. Björklöven AB. Viitattu 21.10.2022. (ruotsiksi)
20. ↑  Alatalo, Joni: Liigasta tuttu suomalaisvahti on kotiutunut Ruotsiin – allekirjoitti juuri kaksivuotisen jatkosopimuksen *leijonat.com*.  19.10.2022. Nordic Sport Media. Viitattu 23.10.2022.
21. ↑  POHJOIS-HAAGAN YHTEISKOULU *docplayer.fi*. Pohjois-Haagan yhteiskoulu. Viitattu 14.4.2020.